โบอิง วีซี-25

**โบอิง วีซี-25** () เป็นโบอิง 747 รุ่นทางทหารที่ได้รับการดัดแปลงเพื่อใช้ในการขนส่งประธานาธิบดีและโดยปกติแล้วจะดำเนินการโดยกองทัพอากาศสหรัฐ (USAF) ในฐานะแอร์ฟอร์ซวัน (*Air Force One*) สัญญาณเรียกขานของเครื่องบินกองทัพอากาศสหรัฐลำใดก็ตามที่มีประธานาธิบดีสหรัฐเดินทางอยู่บนเครื่อง

เครื่องบินรุ่นนี้มีเพียงสองลำที่ใช้งาน เป็นโบอิง 747-200บี ที่ได้รับการดัดแปลงอย่างมาก โดยมีชื่อเรียกรุ่นว่า วีซี-25เอ และมีหมายเลขหาง 28000 และ 29000 แม้ในทางเทคนิคแล้ว แอร์ฟอร์ซวันจะใช้เรียกเครื่องบินเมื่อมีประธานาธิบดีอยู่บนเครื่องเท่านั้น แต่โดยทั่วไปแล้วคำนี้มักถูกใช้เพื่อหมายถึง วีซี-25 ทั้งสองลำ โดยปกติแล้วทั้งสองลำมักจะทำงานร่วมกับเฮลิคอปเตอร์มารีนวัน ซึ่งทำหน้าที่รับส่งประธานาธิบดีไปยังสนามบินในกรณีที่การใช้ขบวนรถไม่เหมาะสม

กองทัพอากาศสหรัฐได้สั่งซื้อเครื่องบินใหม่สองลำ ซึ่งมีพื้นฐานมาจากโบอิง 747-8I และมีชื่อรุ่นว่า วีซี-25บี เพื่อนำมาทดแทน วีซี-25เอ ที่มีอายุการใช้งานมานาน

## การพัฒนา
ณ ค.ศ. 1985 วีซี-137 ที่ใช้โบอิง 707 จำนวนสองลำซึ่งทำหน้าที่เป็นเครื่องบินของประธานาธิบดีมาเป็นเวลา 23 ปีและ 13 ปีตามลำดับ กองทัพอากาศสหรัฐจึงเริ่มมองหาเครื่องบินลำใหม่มาทดแทน โดยมีการออกเอกสารเชิญชวนยื่นข้อเสนอซึ่งระบุว่าเครื่องบินที่จะถูกเลือกจะต้องมีอย่างน้อยสามเครื่องยนต์และมีพิสัยบินอย่างน้อย  โดยมีโบอิง 747 และแมกดอนเนลล์ ดักลาส DC-10 เข้าแข่งขัน ซึ่งสุดท้ายแล้วโบอิงเป็นฝ่ายชนะ การผลิต 747 รุ่นปัจจุบันเริ่มต้นขึ้นในสมัยประธานาธิบดีโรนัลด์ เรแกน (1981–1989)

วีซี-25 สร้างเสร็จใน ค.ศ. 1986 และเริ่มบินครั้งแรกใน ค.ศ. 1987 การออกแบบภายในเป็นฝีมือของสุภาพสตรีหมายเลขหนึ่ง แนนซี เรแกน ซึ่งใช้การออกแบบที่ชวนให้นึกถึงแถบตะวันตกเฉียงใต้ของอเมริกา อย่างไรก็ดี ปัญหาเรื่องการเดินสายภายในสำหรับระบบสื่อสารทำให้การส่งมอบเครื่องบินทั้งสองลำล่าช้าไปจนถึง ค.ศ. 1990 ซึ่งตรงกับสมัยการบริหารของประธานาธิบดีจอร์จ เอช. ดับเบิลยู. บุช

กองทัพอากาศรายงานว่าค่าใช้จ่ายในการปฏิบัติการของวีซี-25เอแต่ละลำใน ค.ศ. 2014 อยู่ที่ 210,877 ดอลลาร์ต่อชั่วโมง (เทียบเท่ากับประมาณ  ดอลลาร์ต่อชั่วโมงในปี )

## การออกแบบและโครงแบบ

วีซี-25 สามารถบินได้ไกลถึง 7,800 ไมล์ (12,600 กิโลเมตร) เทียบเท่าประมาณหนึ่งในสามของระยะทางรอบโลก โดยไม่ต้องเติมเชื้อเพลิง และสามารถรองรับผู้โดยสารได้มากกว่า 70 คน แม้ วีซี-25 จะมีสองชั้นหลักและพื้นที่เก็บสัมภาระเหมือนกับโบอิง 747 ทั่วไป แต่พื้นที่ 4,000 ตารางฟุต (370 ตารางเมตร) ได้รับการปรับปรุงใหม่เพื่อรองรับภารกิจของประธานาธิบดี โดยชั้นล่างสุดส่วนใหญ่เป็นพื้นที่เก็บสัมภาระและอาหาร ส่วนพื้นที่ผู้โดยสารหลักจะอยู่บนชั้นสองหรือชั้นดาดฟ้าหลัก และชั้นบนสุดเป็นส่วนของห้องนักบินและศูนย์สื่อสาร

โดยปกติแล้ว ประธานาธิบดีจะขึ้นและลงจากเครื่องที่ประตูทางเข้าหลักด้านหน้าโดยใช้บันไดเคลื่อนที่ ขณะที่นักข่าวและผู้โดยสารคนอื่น ๆ จะเข้าทางประตูหลังบนชั้นดาดฟ้าหลัก อย่างไรก็ดี เครื่องยังมีบันไดอากาศที่สร้างมาในตัวซึ่งนำไปสู่ชั้นล่างสุด มักใช้ในกรณีที่ข้อกังวลด้านความปลอดภัยทำให้การใช้บันไดเคลื่อนที่แบบธรรมดาไม่สะดวก

### "ทำเนียบขาว"
ส่วนหน้าของเครื่องถูกเรียกอย่างไม่เป็นทางการว่า "ทำเนียบขาว" เพื่ออ้างถึงที่พำนักอย่างเป็นทางการของประธานาธิบดีในวอชิงตัน ดี.ซี. ห้องชุดของประธานาธิบดีประกอบด้วยห้องนอนที่มีโซฟาสองตัวที่สามารถปรับเป็นเตียงได้ ห้องน้ำและห้องอาบน้ำ โต๊ะเครื่องแป้ง อ่างล้างหน้าคู่ และห้องทำงานส่วนตัว หรือ "ห้องทำงานรูปไข่บนแอร์ฟอร์ซวัน" หากจำเป็น ประธานาธิบดีสามารถกล่าวปราศรัยต่อประชาชนจากห้องทำงานนี้ได้ ความสามารถนี้ถูกเพิ่มเข้ามาหลังเหตุวินาศกรรม 11 กันยายน เนื่องจากในตอนนั้นเครื่องต้องลงจอดที่ฐานทัพอากาศบากส์เดลเพื่อให้ประธานาธิบดีจอร์จ ดับเบิลยู. บุช กล่าวปราศรัยต่อประชาชน ห้องทำงานเหล่านี้รวมถึงห้องชุดของประธานาธิบดีส่วนใหญ่จะตั้งอยู่ทางกราบขวาของเครื่อง และมีทางเดินยาวอยู่ทางกราบซ้าย เครื่องยังมีห้องประชุม ซึ่งเดิมออกแบบให้เป็นห้องสถานการณ์ แต่ปัจจุบันใช้สำหรับการประชุมกับเจ้าหน้าที่ขณะเดินทาง ห้องนี้มีโทรทัศน์จอพลาสมาขนาด 50 นิ้วซึ่งสามารถใช้สำหรับประชุมทางไกลได้ เครื่องบินยังมีพื้นที่สำนักงานพร้อมอุปกรณ์ครบครันและระบบโทรคมนาคม (รวมถึงโทรศัพท์ 87 เครื่องและโทรทัศน์ 19 เครื่อง)

วีซี-25 มีห้องพยาบาล ซึ่งรวมถึงโต๊ะผ่าตัดแบบพับได้ เวชภัณฑ์ฉุกเฉิน และร้านขายยาที่มีของครบครัน จอร์จ ดับเบิลยู. บุชเพิ่มลู่วิ่งเข้ามาในแอร์ฟอร์ซวันในช่วงที่เขาดำรงตำแหน่ง ทุกเที่ยวบินจะมีแพทย์และพยาบาลประจำอยู่ เครื่องบินมีความสามารถในการพึ่งตนเอง เช่น บรรทุกอาหารทั้งหมดที่จำเป็นในการเดินทาง มื้ออาหารจะถูกเตรียมในครัวสองแห่ง ซึ่งรวมกันแล้วสามารถรองรับการทำอาหารให้ผู้คนได้พร้อมกันถึง 100 คน ประธานาธิบดีจะมีเมนูอาหารส่วนตัว พื้นที่นั่งสำหรับแขกจะอยู่ใกล้กับใจกลางเครื่องบิน ถัดจาก "ทำเนียบขาว"

นอกจากนี้ยังมีย่านแยกสำหรับแขก เจ้าหน้าที่ระดับสูง เจ้าหน้าที่กรมกิจลับ และเจ้าหน้าที่รักษาความปลอดภัยของกองทัพอากาศที่ได้รับมอบหมายให้ประจำบนเครื่องบิน รวมถึงสื่อมวลชนที่อยู่บริเวณด้านท้ายของชั้นหลัก กฎระเบียบระบุว่าผู้โดยสารสามารถเดินไปทางด้านหลังของที่นั่งที่ได้รับมอบหมายได้ แต่ไม่อนุญาตให้เดินไปด้านหน้า อุปกรณ์สื่อสารและห้องนักบินจะอยู่บนชั้นบน นอกจากนี้ยังมีระบบการสื่อสารด้วยเสียง โทรสาร และข้อมูลทั้งแบบปลอดภัยและไม่ปลอดภัย แม้ความจุสัมภาระของเครื่องบินจะเพียงพอสำหรับสิ่งของของผู้โดยสาร แต่ขบวนโลจิสติกส์ของประธานาธิบดีหมายความว่าเครื่องบินจะต้องบินนำหน้าด้วยขบวนเครื่องบินลำเลียงหลายลำ ซึ่งจะบรรทุกเฮลิคอปเตอร์ ขบวนรถยนต์นำ และอุปกรณ์อื่น ๆ ที่จำเป็นสำหรับคณะผู้ติดตามของประธานาธิบดี

## ประวัติการปฏิบัติการ
### วีซี-25เอ
วีซี-25เอ เข้ามาแทนที่วีซี-137ซี (โบอิง 707 รุ่นทางทหาร) ในฐานะเครื่องบินหลักของฝูงบินแอร์ฟอร์ซวันตั้งแต่ ค.ศ. 1987 ในบางครั้งวีซี-25 ยังทำหน้าที่เป็นเครื่องบินสำหรับรองประธานาธิบดีสหรัฐ ซึ่งในกรณีนี้จะใช้สัญญาณเรียกขานว่า "แอร์ฟอร์ซทู" วีซี-25เอได้รับการดูแลและปฏิบัติการโดยหน่วยปฏิบัติการทางทหาร กลุ่มลำเลียงทางอากาศประธานาธิบดี (Presidential Airlift Group) ส่วนหนึ่งของกองบินน้อยส่งทางอากาศที่ 89 ในสังกัดกองบัญชาการเคลื่อนย้ายทางอากาศ ตั้งอยู่ที่ฐานทัพร่วมแอนดรูส์ ในแคมป์สปริงส์ รัฐแมริแลนด์

เครื่องบินลำนี้ยังสามารถใช้เป็นศูนย์บัญชาการทางทหารในกรณีเกิดเหตุการณ์ฉุกเฉิน เช่น การโจมตีด้วยอาวุธนิวเคลียร์ การปรับปรุงทางยุทธวิธีประกอบด้วยความสามารถในการเติมเชื้อเพลิงกลางอากาศ และระบบต่อต้านอาวุธปล่อยต่อต้านอากาศยาน ระบบอิเล็กทรอนิกส์บนเครื่องเชื่อมต่อกันด้วยสายไฟยาวประมาณ 238 ไมล์ (383 กิโลเมตร) ซึ่งยาวเป็นสองเท่าของ 747 ทั่วไป สายไฟทั้งหมดถูกหุ้มด้วยฉนวนหนาเพื่อป้องกันจากคลื่นแม่เหล็กไฟฟ้าจากนิวเคลียร์ในกรณีที่มีการโจมตีด้วยนิวเคลียร์ เครื่องบินยังมีระบบต่อต้านอิเล็กทรอนิกส์ (ECM) (เอเอ็น/เอแอลคิว-204 มาทาดอร์) เพื่อรบกวนเรดาร์ของศัตรู มีพลุความร้อนเพื่อลวงอาวุธปล่อยนำวิถีด้วยความร้อน และแผ่นสะท้อนเรดาร์เพื่อลวงอาวุธปล่อยวิถีด้วยเรดาร์ อาวุธปืนขนาดเล็กและกระสุนทั้งหมดที่ไม่ได้อยู่ในการครอบครองของกรมกิจลับและเจ้าหน้าที่รักษาความปลอดภัยของกองทัพอากาศที่อยู่บนวีซี-25 จะถูกเก็บและรักษาความปลอดภัยในช่องเก็บของแยกต่างหาก แต่ละช่องมีกลไกการล็อกแตกต่างกันเพื่อเพิ่มความปลอดภัย ความสามารถอื่น ๆ อีกมากมายของวีซี-25 ยังคงเป็นความลับด้วยเหตุผลด้านความปลอดภัย

มีอย่างน้อยหนึ่งครั้งที่วีซี-25เอบรรทุกประธานาธิบดีสหรัฐโดยไม่ได้ใช้สัญญาณเรียกขาน "แอร์ฟอร์ซวัน" คือเมื่อประธานาธิบดีจอร์จ ดับเบิลยู. บุช เดินทางด้วยเที่ยวบินลับ (ใช้สัญญาณเรียกขาน "กัลฟ์สตรีมไฟฟ์") เพื่อพบกับกองทหารในอิรักในวันขอบคุณพระเจ้า เมื่อวันที่ 27 พฤศจิกายน ค.ศ. 2003

หลังการเข้ารับตำแหน่งประธานาธิบดีคนใหม่ ซึ่งส่งผลให้มีการเปลี่ยนตัวประธานาธิบดี ประธานาธิบดีที่พ้นจากตำแหน่งจะได้รับการเดินทางด้วยวีซี-25 ไปยังจุดหมายปลายทางของตนเอง เครื่องบินสำหรับเที่ยวบินนี้จะไม่ใช้สัญญาณเรียกขาน "แอร์ฟอร์ซวัน" เนื่องจากไม่ได้บรรทุกประธานาธิบดีที่อยู่ในตำแหน่ง สำหรับประธานาธิบดีทั้งบิล คลินตันและจอร์จ ดับเบิลยู. บุช เที่ยวบินดังกล่าวเป็นที่รู้จักในชื่อ สเปเชียลแอร์มิชชัน 28000 โดยตัวเลขนี้หมายถึงหมายเลขหางขแงเครื่องบิน

วีซี-25เอยังถูกใช้ในการขนส่งอดีตประธานาธิบดีที่เสียชีวิตแล้วด้วยเช่นกัน โดยส่วนพื้นที่รับรองแขกซึ่งอยู่ท้าย "ทำเนียบขาว" สามารถถอดเก้าอี้และโต๊ะออกเพื่อใช้เป็นที่วางหีบศพได้ ศพของโรนัลด์ เรแกน, เจอรัลด์ ฟอร์ด, จอร์จ เอช.ดับเบิลยู. บุช และจิมมี คาร์เตอร์ถูกขนส่งไปยังวอชิงตัน ดี.ซี. เพื่อประกอบพิธีศพ และจากนั้นก็ถูกขนส่งไปยังสถานที่พำนักสุดท้าย พันเอก มาร์ก ทิลล์แมน นักบินประจำตัวประธานาธิบดีจอร์จ ดับเบิลยู. บุช กล่าวว่า "เราจะดูแลท่านประธานาธิบดีตั้งแต่ตอนที่ท่านยังอยู่ในตำแหน่งจนกระทั่งท่านเสียชีวิต" สำหรับพิธีศพของประธานาธิบดีโรนัลด์ เรแกนใน ค.ศ. 2004 ทิลล์แมนเล่าว่าลูกเรือได้ปรับแต่งส่วนหน้าของเครื่องบินให้กลับไปมีลักษณะเหมือนกับตอนที่เรแกนยังเป็นประธานาธิบดี และนำเสื้อแจ็กเก็ตแอร์ฟอร์ซวันของประธานาธิบดีและแนนซี เรแกน มาวางไว้บนเก้าอี้เพื่อ "ทำให้พวกเขารู้สึกเหมือนอยู่บ้าน" มีเครื่องยกไฮดรอลิกที่ออกแบบมาเป็นพิเศษ (คล้ายกับที่ใช้โดยบริการจัดเลี้ยงบนเครื่อง) ซึ่งมีตราประธานาธิบดีติดอยู่ด้านข้างเพื่อใช้ยกหีบศพขึ้นไปยังประตูท้ายเครื่องกราบซ้ายของวีซี-25เอ ธรรมเนียมการนำหีบศพไว้ในห้องโดยสารนี้มีมาตั้งแต่การลอบสังหารจอห์น เอฟ. เคนเนดี เนื่องจากลูกเรือไม่ต้องการให้ศพของประธานาธิบดีถูกนำไปไว้ในห้องเก็บสัมภาระ และใช้ธรรมเนียมนี้อีกครั้งในพิธีศพของลินดอน บี. จอห์นสัน

ตามรายงานในเดือนเมษายน ค.ศ. 2024 วีซี-25เอ ทั้งสองลำมีกำหนดจะปลดประจำการในปีงบประมาณ 2028 และ 2029 ตามลำดับ และจะถูกนำไปจัดแสดงในพิพิธภัณฑ์ โดยใน ค.ศ. 2019 ห้องสมุดและพิพิธภัณฑ์ประธานาธิบดีจอร์จ เอช.ดับเบิลยู. บุช ได้ขอเครื่องบินลำหนึ่งเพื่อนำไปจัดแสดงถาวร

### วีซี-25บี

วีซี-25เอเริ่มมีอายุการใช้งานและค่าใช้จ่ายในการดำเนินงานที่สูงขึ้น ทำให้กองบัญชาการเคลื่อนย้ายทางอากาศกองทัพอากาศสหรัฐทำการสำรวจเครื่องบินที่จะมาทดแทน มีรายงานข่าวช่วงแรกระบุว่ากองทัพอากาศสหรัฐจะพิจารณาโบอิง 747-8 และแอร์บัส เอ380 วันที่ 7 มกราคม ค.ศ. 2009 กองบัญชาการยุทโธปกรณ์กองทัพอากาศได้ออกประกาศขอข้อมูลจากแหล่งที่มาเพื่อจัดหาเครื่องบินใหม่ให้สามารถเริ่มใช้งานได้ภายใน ค.ศ. 2017 และอีกสองลำใน ค.ศ. 2019 และ 2021 ต่อมาในวันที่ 28 มกราคม ค.ศ. 2009 อีเอดีเอสนอร์ทอเมริกา (EADS North America) ตัวแทนของอีเอดีเอสและแผนกแอร์บัสยืนยันว่าจะไม่ตอบรับประกาศของกองทัพอากาศสหรัฐ เนื่องจากเห็นว่าการประกอบเครื่องบินเพียงสามลำในสหรัฐนั้นไม่คุ้มค่าทางการเงิน การตัดสินใจดังกล่าวทำให้โบอิงเป็นผู้ผลิตเครื่องบินเพียงรายเดียวที่สนใจจัดหาเครื่องบินทดแทน รายงานว่ากำลังพิจารณาตัวเลือกโบอิง 787 ด้วยเช่นกัน วันที่ 28 มกราคม ค.ศ. 2015 กองทัพอากาศได้ประกาศเลือกโบอิง 747-8 เพื่อนำมาใช้แทนวีซี-25บีที่มีอายุการใช้งานมานานเพื่อการขนส่งประธานาธิบดี

วันที่ 10 พฤษภาคม ค.ศ. 2016 กองทัพอากาศได้เผยแพร่ข้อแก้ไขสัญญา "แอร์ฟอร์ซวัน" ทางออนไลน์ ซึ่งอนุญาตให้โบอิงเริ่มกิจกรรมการออกแบบเบื้องต้นได้ เนื้อหาในสัญญานี้ยืนยันว่ารัฐบาลจะซื้อโบอิง 747-8 ที่ได้รับการดัดแปลงจำนวนสองลำ โดยโบอิงได้รับสัญญาล่วงหน้าในเดือนมกราคม ค.ศ. 2016 เพื่อหาแนวทางลดต้นทุนในด้านต่าง ๆ เช่น การบำรุงรักษา การเติมเชื้อเพลิงกลางอากาศ และการสื่อสาร วันที่ 15 กรกฎาคม ค.ศ. 2016 โบอิงได้รับสัญญาอีกฉบับหนึ่งสำหรับการลดความเสี่ยงในช่วงก่อนการพัฒนาด้านวิศวกรรมและการผลิต (EMD) เพื่อแก้ไข "ข้อกำหนดระบบ ระบบควบคุมสภาพแวดล้อม ภายในเครื่องบิน ระบบไฟฟ้าและพลังงาน รวมถึงแนวทางการบำรุงรักษา" เพื่อลดความเสี่ยงในการพัฒนาและค่าใช้จ่ายตลอดอายุการใช้งานของเครื่องบิน

วันที่ 1 สิงหาคม ค.ศ. 2017 ดีเฟนส์วันรายงานว่า เพื่อพยายามลดค่าใช้จ่ายในโครงการจัดหาเครื่องบินทดแทน กองทัพอากาศสหรัฐได้ทำสัญญากับโบอิงเพื่อซื้อเครื่องบินไอพ่น 747-8 อินเตอร์คอนติเนนทัล (747-8ไอ) จำนวนสองลำ ซึ่งเดิมทีเคยถูกสั่งซื้อใน ค.ศ. 2011 โดยตรันซาเอโร สายการบินของรัสเซีย แต่ก่อนจะมีการส่งมอบ ตรันซาเอโรได้ยื่นขอล้มละลายและปิดตัวลง ทำให้เครื่องบินทั้งสองลำถูกเก็บไว้ที่สนามบินส่งกำลังบำรุงแคลิฟอร์เนียใต้ในทะเลทรายโมฮาวีเพื่อป้องกันการกัดกร่อน วันที่ 27 กุมภาพันธ์ ค.ศ. 2018 ทำเนียบขาวได้ประกาศข้อตกลงมูลค่า 3.9 พันล้านดอลลาร์สหรัฐ (~ดอลลาร์สหรัฐในปี ) กับโบอิงเพื่อดัดแปลง 747-8 ที่ยังขายไม่ได้ทั้งสองลำเพื่อนำมาทดแทนวีซี-25ซีโดยเครื่องบินใหม่นี้จะถูกเรียกว่าวีซี-25บี เครื่องบินเหล่านี้จะได้รับการติดตั้งอุปกรณ์โทรคมนาคมและอุปกรณ์รักษาความปลอดภัยเพิ่มเติมเพื่อให้ได้ตามระดับความปลอดภัยที่กำหนดสำหรับเครื่องบินประธานาธิบดี ในเดือนเมษายน ค.ศ. 2022 เดฟ คาลฮูน ซีอีโอของโบอิงเปิดเผยว่าเขายอมรับว่าบริษัทคาดว่าจะขาดทุน 660 ล้านดอลลาร์ในโครงการวีซี-25บีหลังสัญญาได้รับการเจรจาใหม่โดยประธานาธิบดีทรัมป์

ในเดือนมิถุนายน ค.ศ. 2019 ประธานาธิบดีทรัมป์ได้ประกาศแผนปรับปรุงลวดลายของวีซี-25 จากสีฟ้าไข่นกโรบิน (เรียกว่า "อัลตรามารีนเรืองแสง") สีขาวและสีเงินแบบดั้งเดิม ให้เป็นสีแดง ขาว และน้ำเงิน นี่จะเป็นการเปลี่ยนแปลงจากลวดลายของเรย์มอนด์ โลวีเป็นครั้งแรกนับตั้งแต่มีการนำมาใช้ใน ค.ศ. 1962 กับวีซี-137ซี ซึ่งถูกใช้เป็นแอร์ฟอร์ซวันเป็นครั้งแรกในสมัยประธานาธิบดีเคนเนดี อย่างไรก็ดี รัฐบาลของประธานาธิบดีไบเดนได้ยกเลิกการออกแบบใหม่นี้ โดยให้เหตุผลว่า "ต้องใช้การวิศวกรรมเพิ่มเติม รวมถึงเวลาและค่าใช้จ่ายที่เพิ่มขึ้น" และมีการประกาศใช้ลวดลายดั้งเดิมที่ได้รับการปรับปรุงเล็กน้อยในเดือนมีนาคม ค.ศ. 2023

747 ทั้งสองลำเริ่มเข้าสู่กระบวนการดัดแปลงที่โรงงานของโบอิงในแซนแอนโทนีโอใน ค.ศ. 2020 ตามรายงานของเดอะวอลล์สตรีตเจอร์นัลระบุว่า กระบวนการพัฒนามีปัญหา "ความผิดพลาดในการผลิต" หลายครั้ง เช่น การค้นพบขวดเตกิลาขนาดเล็กที่ว่างเปล่าบนเครื่องบินลำหนึ่ง และการใช้แม่แรงที่ไม่ได้มาตรฐานเพื่อรองรับน้ำหนักของเครื่องบิน แม้การใช้แม่แรงที่ไม่ถูกต้องจะไม่ได้ทำให้เครื่องบินเสียหาย แต่ "หน่วยงานจัดการผู้รับเหมาของกระทรวงกลาโหมได้ร้องขอให้โบอิงปรับปรุงการดำเนินงานอย่างเป็นทางการ"

แม้กำหนดการส่งมอบเดิมจะถูกกำหนดไว้ใน ค.ศ. 2024 แต่เพนตากอนคาดว่าจะล่าช้าไป 2-3 ปี กองทัพอากาศคาดการณ์ว่าจะสามารถส่งมอบวีซี-25บีลำแรกได้ใน ค.ศ. 2027 และอีกลำใน ค.ศ. 2028 ตามข่าวประชาสัมพันธ์ใน ค.ศ. 2023 และใน ค.ศ. 2025 กำหนดการส่งมอบได้เลื่อนไปเป็น ค.ศ. 2029 และกองทัพอากาศกำลังพิจารณาจะเปลี่ยนแปลงข้อกำหนดบางอย่างเพื่อจะสามารถส่งมอบได้ใน ค.ศ. 2027

### พี4-เอชบีเจ
ในเดือนพฤษภาคม ค.ศ. 2025 รัฐบาลสหรัฐฯได้รับมอบโบอิง 747-8 (P4-HBJ) เป็นของขวัญจากราชวงศ์กาตาร์เพื่อนำมาใช้เป็นแอร์ฟอร์ซวันชั่วคราว อย่างน้อยจนถึงสิ้นสุดวาระการบริหารของทรัมป์สมัยที่สอง

## รุ่น

;วีซี-25เอ: พัฒนาจากโบอิง 747-200บี
;วีซี-25บี: พัฒนาจาก โบอิง 747-8 อินเตอร์คอนติเนนทัล

## ผู้ดำเนินการ
;
* กองทัพอากาศสหรัฐ
** กองบินน้อยส่งทางอากาศที่ 89, กลุ่มลำเลียงทางอากาศประธานาธิบดี (พีเอจี) – ฐานทัพอากาศแอนดรูส์ รัฐแมริแลนด์

## ข้อมูลจำเพาะ (วีซี-25เอ)

## การปรากฏในสื่อ

วีซี-25 "แอร์ฟอร์ซวัน" เป็นสัญลักษณ์ที่โดดเด่นของตำแหน่งและอำนาจของประธานาธิบดีสหรัฐ โดยนับเป็นหนึ่งในสัญลักษณ์ของประธานาธิบดีที่ได้รับการยอมรับมากที่สุดร่วมกับทำเนียบขาวและตราประธานาธิบดี แอร์ฟอร์ซวันมักปรากฏในวัฒนธรรมประชานิยมและบันเทิงคดีต่าง ๆ เช่นในภาพยนตร์โลดโผน ผ่านาทีวิกฤติกู้โลก ใน ค.ศ. 1997 ที่เครื่องบินมีกระสวยหลบหนีและลาดสำหรับกระโดดร่ม ซึ่งต่างจากเครื่องบินประธานาธิบดีในความเป็นจริง

## ดูเพิ่ม

## อ้างอิง
;เชิงอรรถ

;บรรณานุกรม

* "VC-25 - Air Force One" Fact Sheet.  *United States Air Force*, 1 July 2003.
* Albertazzie, Ralph and Jerald F. Terhorst. *Flying White House: The Story of Air Force One*. Book Sales, 1979. .
* Braun, David. Q&A: U.S. Presidential Jet Air Force One.  *National Geographic News*, 29 May 2003.
* Dorr, Robert F. *Air Force One*. St. Paul, Minnesota: Motorbooks International, 2002. .
* Hardesty, Von. *Air Force One: The Aircraft that Shaped the Modern Presidency*. Chanhassen, Minnesota: Northword Press, 2003. .
* Harris, Tom. "How Air Force One Works".  *HowStuffWorks.com*. Retrieved: 10 October 2006.
* Jenkins, Dennis R. *Boeing 747-100/200/300/SP* (AirlinerTech Series, Vol. 6). North Branch, Minnesota: Specialty Press, 2000. .
* "Technical Order 00-105E-9, Segment 9, Chapter 7." 
* Walsh, Kenneth T. *Air Force One: A History of the Presidents and Their Planes*. New York: Hyperion, 2003. .

## แหล่งข้อมูลอื่น

* เอกสารข้อเท็จจริงของ วีซี-25 ของกองทัพอากาศสหรัฐ
* แกลเลอรี่ภาพถ่ายกองทัพอากาศสหรัฐ

หมวดหมู่:โบอิง 747
หมวดหมู่:เครื่องบินเฉพาะกิจของสหรัฐในทศวรรษ 1980
หมวดหมู่:เครื่องบินที่บินครั้งแรกในปี พ.ศ. 2530
หมวดหมู่:บทความที่มีคลิปวิดีโอ
วิซี-25
หมวดหมู่:เครื่องบินสองชั้น
หมวดหมู่:เครื่องบินประธานาธิบดี
หมวดหมู่:การขนส่งประธานาธิบดีสหรัฐอเมริกา